钦定古今图书集成/明伦汇编/氏族典/第610卷 > 《郑樵通志》 > 贺若弼
## 钦定古今图书集成/明伦汇编/氏族典/第610卷 > 《郑樵通志》 > 贺若弼

按《隋书贺若弼传》，“弼字辅伯，河阳洛阳人也。父敦，仕
周。弼少慷慨有大志，骁勇便弓马，解属文，博涉书记，
有重名于当世。周齐宪王引为记室，封当亭县公，迁
小内史。宣帝嗣位，拜寿州刺史，改封襄邑县公。高祖
受禅，阴有并江南之志，于是拜弼为吴州总管，委以
平陈之事。开皇九年，大举伐陈，以弼为行军总管，袭”
陈南徐州，拔之，执其刺史黄恪。军令严肃，秋毫不犯。
有军士于民间沽酒者，弼立斩之。进屯蒋山之白土
冈，陈将鲁达等拒战，弼督属将士殊死战，遂大破之，
从北掖门而入。时韩擒虎已执陈叔宝，弼恚恨不获，
叔宝与擒虎相诟。上闻弼有功，加位上柱国，进爵宋
国公。弼时贵盛，位望隆重，弼自谓“功名出朝臣之右，
每以宰相自许。既而杨素为右仆射，甚不平，形于言
色，由是免官，弼怨望愈甚。后数年，下弼狱，除名为民。
岁馀，复其爵位。上亦忌之，不复任使。炀帝嗣位，尤被
疏忌。大业三年，从驾北巡，与高颎、宇文㢸等私议得
失，为人所奏，竟坐诛，时年六十四。子怀亮，慷慨有父
风。以柱国世子拜仪同三司。坐弼为奴，俄亦诛死。